<classify> WABUNGE wa Chama Cha Mapinduzi CCM Mkoa wa Tanga wameombwa kufanikisha juhudi za Umoja wa Vijana UVCCM Mkoa wa Tanga katika kuweka kambi ya wiki mbili ya uchangiaji nguvu kazi katika ujenzi wa Hospitali ya Wilaya ya Muheza. Wabunge hao wameombwa kusaidia kuwasafirisha vijana waliojitolea kutoka kwenye majimbo yao. Ombi hilo limetolewa juzi katika kikao cha maandalizi hayo kilichofanyika katika ukumbi CCM wilaya ya Muheza kilichowakutanisha wenyeviti, makatibu na makatibu hamasa wa UVCCM wa wilaya zote na mkoa.Katika kikao hicho ambacho baadhi ya wajumbe wa mkutano huo walisemaa changamoto kubwa ni namna ya kuwasafirisha vijana hao kutokana na jiografia ya maeneo walipotoka kuwa ni mbali haswa wilaya za Lushoto katika majimbo ya Mlalo na Bumbuli na katika wilaya ya Kilindi. Ndugu mwenyekiti wa kikao sisi tuna vijana wengi ambao wamejitokeza kushiriki katika kambi hii zaidi ya malengo tuliyojiwekea, lakini changamoto kubwa ni jinsi ya kuwasafirisha...sasa sijui mtatusaidiaje katika hili, alisema Bakari Chuma, kutoka Lushoto.Kwa upande wake, katibu wa UVCCM mkoa wa Tanga Zawadi Nyambo aliwataka wenyeviti na makatibu wa UVCCM wa wilaya kuwaomba wabunge wawasaidia namna ya kuwasafirisha vijana hao. Nyinyi wenyeviti na makatibu katika majimbo yenu mna wabunge wa CCM wasilianeni nao muone namna ya kuwasaidia kuwasafirisha... hii kambi ni kubwa na ujenzi huu si wa Muheza pekee. pia hili ni tukio la kitaifa kutokana hata viongozi wa UVCCM taifa watakuwepo, alisema.Kwa upande wake, Ofisa Vijana wa Wilaya ya Muheza, John Kingwa aliyemuwakilisha Mkuu wa Wilaya katika kikao hicho amewahakikishia wajumbe wa kikao hicho kuwa katika kambi hiyo ambayo imeandaliwa na UVCCM mkoa kwa kushirikiana na Ofisi ya Mkuu wa Wilaya ya Muheza, Ofisi ya Mkurugenzi Mtendaji wa Halmashauri ya Wilaya ya Muheza na Ofisi ya Mbunge wa jimbo la Muheza, balozi mstaafu Adadi Rajabu kuwa maandalizi yote yamekamilika.  <topic>: KITAIFA 